Снимка: БГНЕС

Около 3000 души на ден остават без работа заради извънредното положение.

Над 7178 регистрирания има в Бюрата по труда само за последния работен ден на миналата седмица. Не малка част от тях - 5075 споменават, че пряко или косвено това се дължи на кризата с коронавируса.

Това заяви в сутрешния блок на БНТ главният директор на ГД "Услуги по заетостта" Кремена Калчева.

Тя каза, че в петък последните данни за безработните са общо 236 142, над 45 000 са се регистрирали от обявяването на извънредното положение на 13 март. Има определени места, в които хората, събиращи се пред Бюрата по труда, са повече. Варна е един от тези градове, повече хора има в областните градове, защото там е по-голямо населението.

Хората, които се регистрират в бюрата по труда, трябва да направят това по настоящ или по постоянен адрес и именно затова в областните градове се случва да има повече струпвания пред вратите на бюрата по труда, уточни експертът.

Хората може да се регистрират и онлайн. Агенцията по заетостта е осигурила три възможности. За две от тях е необходимо хората да имат или електронен подпис, или ПИК на НОИ. Третата възможност използва електронната поща на съответното бюро по труда, данните, които лицето ще подаде, трябва да бъдат достоверни, защото те ще бъдат потвърдени и по служебен път - по имейл или по телефона.

Има и друга възможност - по пощата също може да се изпрати заявлението за регистрация.